মিলড্রেড বার্নার্ড

**মিলড্রেড ম্যাকফারলান বার্নার্ড** (**মিলড্রেড ম্যাকফারলান প্রেন্টিস** নামেও পরিচিত,  ৫ আগস্ট ১৯০৮ - ৯ মার্চ ২০০০) ছিলেন একজন অস্ট্রেলিয়ান জৈব-তাত্ত্বিক, গণিতবিদ এবং পরিসংখ্যানবিদ।

## প্রাথমিক জীবন এবং শিক্ষা
বার্নার্ডের জন্ম ১৯০৮ সালের ৫ই আগস্ট মেলবোর্নে। তাঁর মা, জেসি মার্গারেট বার্নার্ড, ফেডারেল টেরিটরি ওয়ার ফুড ফাণ্ড প্রতিষ্ঠায় সহায়তা করেছিলেন। তাঁর বাবা, রবার্ট জেমস অলম্যান বার্নার্ড, ক্যানবেরার কাছে ডানট্রুনের রয়েল মিলিটারি কলেজে গণিতের একজন ফাউণ্ডেশন অধ্যাপক হয়েছিলেন। ১৯১১ সালে পরিবারটি সেখানেই চলে আসে। ১৯২০-এর দশকে তাঁরা মেলবোর্নে ফিরে আসেন এবং বার্নার্ডের বাবা অলম্যান বার্নার্ড মেলবোর্ন বিশ্ববিদ্যালয়ে বরিষ্ঠ লেকচারার হিসেবে পদ গ্রহণ করেন।

মিলড্রেড বার্নার্ড ১৯২৭ সালে মেলবোর্ন বিশ্ববিদ্যালয়ে প্রবেশ করেন। ১৯৩০ সালে তিনি ডিক্সন স্কলারশিপ লাভ করেন এবং সেই বছরেই তিনি গণিতে সম্মানসহ বিএ সম্পন্ন করেন। ১৯৩১ সালে তিনি পদার্থবিদ্যায় বিএস এবং ১৯৩২ সালে এমএস ডিগ্রি অর্জন করেন। তাঁর মাস্টার্সের গবেষণাপত্রটি ছিল একটি ফাটলযুক্ত পাতলা প্লেটের ধারাবাহিক বলবিদ্যার ওপর নির্ভরশীলতা। জন হেনরি মিশেল তাঁর গবেষণার তত্ত্বাবধায়ক ছিলেন।

অন্যান্য মানুষের সংস্পর্শে আসার মতো একটি বিষয়ের খোঁজে এবং অস্ট্রেলিয়ায় গণিতবিদ ও পদার্থবিদদের চাকরির ভবিষ্যৎ নিয়ে হতাশ হয়ে, বার্নার্ড তাঁর আগ্রহের বিষয় পরিবর্তন ক'রে বায়োমেট্রিক্সের দিকে ঝুঁকে পড়েন। তিনি ১৯৩৪ সালে ইউনিভার্সিটি কলেজ লন্ডনের গ্যালটন ল্যাবরেটরিতে রোনাল্ড ফিশারের সাথে পরিসংখ্যানে ডক্টরেট অধ্যয়ন শুরু করেন। এই সময়ে তিনি ক্র্যানিওমেট্রি, ফ্যাক্টোরিয়াল পরীক্ষা এবং পরিবেশগত পরিসংখ্যানের ওপর তিনটি গবেষণাপত্র প্রকাশ করেন এবং ১৯৩৬ সালে পিএইচডি সম্পন্ন করেন। 

## কর্মজীবন এবং পরবর্তী জীবন
শিক্ষাজীবন শেষ করার পর, বার্নার্ড অস্ট্রেলিয়ায় ফিরে আসেন এবং ১৯৩৬ সালে কাউন্সিল ফর সায়েন্টিফিক অ্যাণ্ড ইণ্ডাস্ট্রিয়াল রিসার্চের বন পণ্য বিভাগে সহকারী বায়োমেট্রিশিয়ান হিসেবে নিযুক্ত হন। যদিও তিনি মেলবোর্নকে ভিত্তি করে কাজ করতেন, কিন্তু তিনি ক্যানবেরা এবং সিডনিতেও কাজ করেছেন। সিএসআইআর-এ থাকাকালীন তিনি বেটি অ্যালানের সাথে কাজ করেছিলেন। বার্নার্ড যে বিষয়গুলি নিয়ে গবেষণা করেছিলেন তা ছিল 'কোচ স্ক্রুগুলির ধারণ ক্ষমতা এবং রেলওয়ে স্লিপার ও টেলিগ্রাফ খুঁটির পরিষেবাযোগ্যতা'। স্বাভাবিক পরিস্থিতিতে, ১৯৩৯ সালে বিয়ের সময়ই তাঁর এখান থেকে পদত্যাগ করার কথা ছিল। কিন্তু দ্বিতীয় বিশ্বযুদ্ধ শুরু হওয়ায় এবং বিমানে কাঠের প্রয়োজনীয়তা বেড়ে যাওয়ায় তাঁর দপ্তরের কাজের চাপ ও চাহিদা অনেক বৃদ্ধি পায়। ফলে ১৯৪১ সালে তাঁর প্রথম সন্তান জন্ম নেওয়ার আগে পর্যন্ত তাঁর পদত্যাগ পিছিয়ে দেওয়া হয়েছিল।

পরিবার লালন-পালনের সময়, তিনি মেলবোর্ন বিশ্ববিদ্যালয়ে খণ্ডকালীন প্রভাষক হিসেবে কাজ করেন। তাঁর স্বামী কুইন্সল্যান্ড বিশ্ববিদ্যালয়ে বৈদ্যুতিক প্রকৌশলের অধ্যাপক হিসেবে পদ পাওয়ার পর তিনি এবং তাঁর পরিবার ব্রিসবেনে চলে আসেন। সেখানেও তিনি খণ্ডকালীন প্রভাষক হিসেবে কাজ চালিয়ে যান এবং ১৯৭০ সালে, তিনি কুইন্সল্যান্ড বিশ্ববিদ্যালয়ে গাণিতিক পরিসংখ্যানের প্রভাষক হিসেবে নিযুক্ত হন।

১৯৭২ সালে তিনি অস্ট্রেলাসিয়ান অঞ্চলের আন্তর্জাতিক বায়োমেট্রিক সোসাইটির ব্রিসবেন শাখার প্রথম চেয়ারওম্যান (১৯৭২) হন। 

তিনি ২০০০ সালের ৯ই মার্চ ব্রিসবেনে মারা যান।

## বই
বার্নার্ডের *এলিমেন্টারি স্ট্যাটিস্টিকস ফর ইউজ ইন টিম্বার রিসার্চ* বইটি (নীল ডিচবার্নের সাথে, সিএসআইআরও, ১৯৫৬) সিএসআইআরও ব্যবহারের জন্য দুবার মুদ্রিত হয় এবং পরে প্রকাশিত হয়েছিল।

## তথ্যসূত্র




বিষয়শ্রেণী:ইউনিভার্সিটি কলেজ লন্ডনের প্রাক্তন শিক্ষার্থী
বিষয়শ্রেণী:মেলবোর্ন বিশ্ববিদ্যালয়ের প্রাক্তন শিক্ষার্থী
বিষয়শ্রেণী:২০০০-এ মৃত্যু
বিষয়শ্রেণী:১৯০৮-এ জন্ম